На основу Споразума о уређивању међусобних права и обавеза у реализацији програма или мера активне политике запошљавања за 2019. годину, **број: 101-24/19-I од 20.03.2019. године заведен код Општине Лајковац и број:0708-1016-6/2019 од 22.03.2019. године заведен код Националне службе за запошљавање филијала Ваљево**, закључен између Националне службе за запошљавање, Филијала Ваљево и Општине Лајковац, **Национална служба за запошљавање Филијала Ваљево у сарадњи са Oпштином Лајковац расписује**

**ЈАВНИ ПОЗИВ**

**ЗА ОРГАНИЗОВАЊЕ СПРОВОЂЕЊА ЈАВНИХ РАДОВА**

**У 2019.ГОДИНИ**

**I ОСНОВНЕ ИНФОРМАЦИЈЕ**

Јавни радови су мера активне политике запошљавања коју организује Национална служба за запошљавање (у даљем тексту: Национална служба), у складу са Националним акционим планом запошљавања за 2019.годину и Локалним акционим планом за запошљавање општине Лајковац за 2019. годину, у циљу запошљавања првенствено теже запошљивих незапослених лица и незапослених у стању социјалне потребе, очувања и унапређења радних способности незапослених, са територије општине Лајковац као и ради остваривања одређеног друштвеног интереса.

Кроз спровођење јавног рада радно се ангажују незапослена лица/незапослене особе са евиденције Националне службе. Приоритет приликом ангажовања на јавном раду имаће незапослена лица са високом и вишом стручном спремом до 45 година живота, особе са инвалидитетом, лица без квалификација и ниско квалификована лица,Роми, незапослена лица са III и IV степеном стручне спреме и жене.

Послодавца-извођача јавног рада одређује, на основу јавног позива, председник Oпштине, по мишљењу и препоруци Локалног Савета за запошљавање и бодовне листе Националне службе за запошљавање - Филијала Ваљево.

Максимална дужина трајања јавног рада је **пет** месеци, у складу са расположивим финансијским средствима.

Уговором о привременим и повременим пословима утврдиће се број радних дана за свако лице укључено у јавни рад.

**II ОБЛАСТИ СПРОВОЂЕЊА ЈАВНИХ РАДОВА**

**Јавни радови се могу спроводити у областима:**

* **одржавање и обнављање јавне инфраструктуре:**
* одржавање погона за пречишћавање отпадних вода;
* **одржавања и заштите животне средине и природе:**
* уређење јавних површина на територији општине Лајковац, укључујући и уређење људских гробља
* **социјално, хуманитарне и културне делатности**
* сређивање архиве и електронско ажурирање базе података Општинске управе;

**III НАМЕНА И ВИСИНА СРЕДСТАВА**

**Средства намењена за спровођење јавних радова користе се за:**

* исплату накнаде за обављен посао по основу уговора о привременим и повременим пословима лицима укљученим у јавне радове:
* са високом стручном спремом – Основне академске студије првог степена са 240 ЕСПБ, у висини до **27.000,00** динара по лицу, на месечном нивоу за пун фонд радних часова, односно сразмерно времену радног ангажовања на месечном нивоу (утврђени износ накнаде за обављен посао се увећава за припадајући порез и доприносе за обавезно социјално осигурање, обрачунате у складу са законом); **Наведена накнада обухвата и трошкове доласка и одласка са рада;**
* са вишом стручном спремом-Основне академске студије првог степена са 180 ЕСПБ, у висини до **26.000,00** динара по лицу, на месечном нивоу за пун фонд радних часова, односно сразмерно времену радног ангажовања на месечном нивоу (утврђени износ накнаде за обављен посао се увећава за припадајући порез и доприносе за обавезно социјално осигурање, обрачунате у складу са законом); **Наведена накнада обухвата и трошкове доласка и одласка са рада;**
* са III и IV степеном стручне спреме у висини до **25.000,00** динара по лицу, на месечном нивоу за пун фонд радних часова, односно сразмерно времену радног ангажовања на месечном нивоу (утврђени износ накнаде за обављен посао се увећава за припадајући порез и доприносе за обавезно социјално осигурање, обрачунате у складу са законом); **Наведена накнада обухвата и трошкове доласка и одласка са рада;**
* са I и II степеном стручне спреме у висини до **24.000,00** динара по лицу, на месечном нивоу за пун фонд радних часова, односно сразмерно времену радног ангажовања на месечном нивоу (утврђени износ накнаде за обављен посао се увећава за припадајући порез и доприносе за обавезно социјално осигурање, обрачунате у складу са законом); **Наведена накнада обухвата и трошкове доласка и одласка са рада;**
* накнаду трошкова спровођења јавних радова, у свим областима спровођења, у висини од **14.500,00** динара по лицу.

**IV ПОДНОШЕЊЕ ПРИЈАВЕ**

**Услови за подношење пријаве**

Право учешћа на Јавном позиву за организовање спровођења јавних радова на којима се ангажују незапослена лица имају:

* органи јединице локалне самоуправе
* јавне установе и јавна предузећа
* привредна друштва
* предузетници
* задруге
* удружења која имају статус правног лица, односно која су уписана у Регистар Агенције за привредне регистре.

Право на доделу средстава за спровођење јавног рада послодавац може да оствари под условом да:

* запошљава првенствено незапослена лица са високом и вишом стручном спремом до 45 година живота, особе са инвалидитетом, лица без квалификација и ниско квалификована лица, Роме, незапослена лица са III и IV степеном стручне спреме и жене
* је у пријави за јавне радове навео **детаљан опис** и динамику активности јавног рада (термин план);
* је измирио уговорне обавезе према Националној служби, осим за обавезе чија је реализација у току.

**Документација за подношење пријаве**

* Пријава за јавне радове на прописаном обрасцу;
* фотокопија решења надлежног органа о упису у регистар, уколико послодавац - извођач јавног рада није регистрован у АПР;
* фотографије места извођења јавног рада - (максимално три фотографије за сваку локацију)

Национална служба задржава право да тражи и друге доказе и документацију од значаја за спровођење поступка одлучивања о одобравању средстава за спровођење јавних радова.

**V ДОНОШЕЊЕ ОДЛУКЕ**

Одлука о одобравању средстава за спровођење јавних радова доноси се на основу бодовне листе формиране од стране Националне службе, а након провере испуњености услова из Јавног позива и бодовања поднете пријаве, односно приложене документације послодавца-извођача јавног рада, у року од 15 дана од дана истека рока за подношење пријава. Председник Општине доноси Одлуку о одобравању финансирања трошкова за организовање спровођења јавних радова по претходно прибављеном мишљењу и препоруци Локалног Савета за запошљавање.

Локални Савет за запошљавање, задржава право да приликом предлога за одлучивање које потписује председник Општине, изврши корекцију дужине јавног рада и/или броја лица, у складу са износом средстава који је опредељен за Јавне радове.

Списак послодаваца-извођача којима је одобрено спровођење јавних радова објављује се на огласној табли надлежне филијале Националне службе.

Председник општине, директор Филијале Националне службе и послодавац-извођач јавног рада закључују уговор о спровођењу јавног рада, којим се ближе уређују међусобна права и обавезе. Рок за закључивање уговора о спровођењу јавног рада је 10 дана од дана доношења Одлуке о одобравању финансирања трошкова за организовање спровођења јавних радова.

**VI ЗАКЉУЧИВАЊЕ УГОВОРА**

Послодавац - извођач јавног рада је дужан да након донете Одлуке о одобравању финансирања трошкова за организовање спровођења јавних радова радно ангажује лица са евиденције незапослених, чију је проверу извршила Национална служба,.

Датум ангажовања лица са којим је закључен уговор о привременим и повременим пословима не може бити пре датума закључења уговора о спровођењу јавног рада, нити након 40 дана од дана доношења Одлуке о одобравању средстава за спровођење јавних радова.

**Документација за закључивање уговора о спровођењу јавног рада:**

* уговори о привременим и повременим пословима са незапосленим лицима, као доказ о ангажовању лица на јавном раду;
* нови термин план, уколико је у поступку разматрања пријаве за спровођење јавног рада извршена корекција броја лица и/или дужине трајања јавног рада;
* спецификација средстава/материјала за рад, у складу са одобреним средствима за трошкове спровођења јавног рада;
* потврда банке о отвореном наменском рачуну и картон депонованих потписа наменског рачуна, важећих у моменту пријема средстава обезбеђења и давања меничног овлашћења;
* одговарајуће средство обезбеђења уговорних обавеза у складу са извором финансирања послодавца-извођача јавног рада;
* доказ о извршеној регистрацији меница (за правно лице);
* фотокопија/очитана лична карта корисника средстава/жиранта;

**У циљу закључења уговора, послодавац - извођач јавног рада је у обавези да достави и одговарајућа средства обезбеђења уговорних обавеза:**

**1. ЗА ПРЕДУЗЕТНИКА:**

-две истоветне бланко трасиране менице корисника средстава са једним жирантом, са меничним овлашћењем;

**2. ЗА ПРАВНО ЛИЦЕ:**

- две истоветне бланко соло менице са меничним овлашћењима;

**3. ЗА КОРИСНИКЕ БУЏЕТСКИХ СРЕДСТАВА:**

- изјава одговорног лица да су обезбеђени сви предуслови за отпочињање спровођења јавног рада и да не постоји могућност прилагања средства обезбеђења (менице).

Жирант може бити свако пословно способно физичко лице које има редовна месечна примања на име зараде или пензије, независно од висине примања, као и физичко лице које обавља самосталну делатност (предузетник), односно лице које самостално обавља делатност у складу са посебним законом (нпр.адвокат, нотар, приватни извршитељ и сл.).

Почетком спровођења јавног рада сматра се датум пријаве на осигурање првог лица ангажованог на јавном раду.

**VII ОБАВЕЗЕ ИЗВОЂАЧА ЈАВНОГ РАДА**

**Послодавац - извођач јавног рада дужан је да:**

* лица ангажована на спровођењу јавног рада задржи најмање у дужини трајања уговорене обавезе;у случају престанка радног ангажовања лица послодавац је у обавези да у року од 15 дана од дана престанка радног ангажовања изврши замену другим незапосленим лицем, за преостало време трајања уговора, чију је проверу извршила Национална служба
* обезбеди вођу програма јавног рада за незапослена лица ангажована на јавном раду;
* организује заштиту и безбедност радно ангажованих, у складу са законом и захтевом стандарда за конкретне послове јавног рада;
* изврши пријаву ангажованих лица на обавезно социјално осигурање;
* редовно уплаћује порез и доприносе за обавезно социјално осигурање и доставља доказе о уплати пореза и доприноса за обавезно социјално осигурање за лица из уговора;
* редовно врши исплату уговорене накнаде за обављен посао на текуће рачуне ангажованих лица;
* редовно доставља доказе о утрошку пренетих средстава за трошкове накнаде за обављен посао и спровођења јавног рада, у складу са уговором;
* месечно доставља извештај о спровођењу јавног рада на прописаном обрасцу;
* благовремено извести Националну службу о свим променама од значаја за реализацију јавног рада;
* Националној служби омогући контролу реализације уговорних обавеза и увид у сву потребну документацију и ток спровођења јавног рада.

У случају да послодавац - извођач јавног рада не реализује обавезе дефинисане уговором, дужан је да врати износ исплаћених средстава увећан за законску затезну камату од датума преноса средстава.

**VIII ОСТАЛЕ ИНФОРМАЦИЈЕ**

Пријава за спровођење јавног рада подноси се у два примерка, организационој јединици Национaлне службе – Филијала Ваљево, Испостава Лајковац.

**Јавни позив је отворен до 12. априла 2019.године до 15,00 часова.**

Јавни позив се објављује на сајту Општине Лајковац и сајту Националне службе за запошљавање.

Све додатне информације могу се добити у Националној служби за запошљавање, Филијала Ваљево, Испостава Лајковац телефон: 014/3431-107.

Непотпуне и неблаговремене пријаве неће се узимати у разматрање.